《自栗子关十里至回龙阁遇雨作》
清代·李澄中

谷口自诘曲，关势何隆嵷。十步九回折，磴道连苍穹。

杂树涧忽满，幽樛青濛濛。数折至绝顶，开阖无始终。

下见沅江水，沿洄循谷中。鸟道挂一线，下上如蚕丛。

舆人声号呼，侧足临蛟宫。十里见杰阁，回龙盘虚空。

秋色昨夜至，飒沓来长风。关门飞急雨，溅沫悬玉虹。

咫尺路已绝，豁达山岩通。歇马投古驿，解衣闻秋虫。

作者简介：（1630—1700）清山东诸城人，字渭清，号渔村、雷田。诸生。康熙十八年举博学鸿儒，授检讨，官至侍读。诗学杜甫，文工碑传记事。有《卧象山房集》、《滇程日记》。